'एते सोमाः' इति नवर्चमष्टमं सूक्तम् । ऋष्याद्याः पूर्ववत् । अनुक्रान्तं च -- एते सोमाः ' इति । उक्तः सूक्तविनियोगः । ग्रावस्तोत्रे गाणगारिमतेनाभिरूपकरणे सोमे मृज्यमाने ' मृजन्ति त्वा इत्येषा । सूत्रितं च- अथापरमभिरूपं कुर्यादिति गाणगारिरा प्यायस्व समेतु त इति तिस्रो मृजन्ति त्वा दश क्षिपः' (आश्व. श्रौ. ५.१२ ) इति ।।
"एते अभिषुता इमे "सोमाः "अस्य इन्द्रस्य "वीर्यं शक्तिं "वर्धन्तः वर्धयन्तः "इन्द्रस्य "कामं काम्यं "प्रियं प्रीतिकरं रसम् "अभि "अक्षरन् अभिपवन्ते अभ्यवर्षन् ।
हे सोम "त्वा त्वां "दश दशसंख्याकाः "क्षिपः अङ्गुलयः । ' व्रिशः क्षिपः' इत्यङ्गुलिनामसु पाठात्। "मृजन्ति परिचरन्ति । "सप्त सप्तसंख्याकाः "धीतयः होत्रकाश्च त्वा त्वां हिन्वन्ति स्वस्वव्यापारैः प्रीणयन्ति । "विप्राः मेधाविनश्च त्वाम् "अनु "अमादिषुः अनुमादयन्ति ।
"पुनानः पूयमानः "कलशेषु कुम्भेषु निषिच्यमानः "अरुषः आरोचमानः "हरिः हरितवर्णः सोमः "गव्यानि दध्यादीनि "वस्त्राणि वासांसीव "परि "अव्यत पर्याच्छादयति ।।
हे "सोम त्वं "दिवः द्युलोकात् "वृष्टिं वर्षं "परि "स्रव वर्ष । "पृथिव्या "अधि पृथिव्याम् । अधिः सप्तम्यर्थानुवादः । "द्युम्नम् अन्नं चोत्पादयेति शेषः । "नः अस्माकं "सहः बलं च "पृत्सु संग्रामेषु "धाः धेहि ।।
